Document ID: 32014R1147

REGULAMENTUL DE PUNERE ÎN APLICARE (UE) NR. 1147/2014 AL COMISIEI
din 23 octombrie 2014
de modificare a Regulamentului (CE) nr. 2368/2002 al Consiliului de punere în aplicare a sistemului de certificare pentru Procesul Kimberley privind comerțul internațional cu diamante brute
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 2368/2002 al Consiliului din 20 decembrie 2002 de punere în aplicare a sistemului de certificare pentru Procesul Kimberley privind comerțul internațional cu diamante brute (1), în special articolul 20,
întrucât:
(1)
Anexa II la Regulamentul (CE) nr. 2368/2002 cuprinde lista participanților la sistemul de certificare pentru Procesul Kimberley și a autorităților competente desemnate de aceștia în mod corespunzător.
(2)
La data de 8 octombrie 2014, președintele Procesului Kimberly a emis un aviz cu privire la punctul 13 din Rezoluția 2153 (2014) a Consiliului de Securitate al ONU de încetare a măsurilor care interziceau oricărui stat să importe toate diamantele brute din Côte d'Ivoire. Avizul președintelui Procesului Kimberly a solicitat tuturor participanților să întreprindă acțiuni pentru a relua comerțul cu diamante brute cu Côte d'Ivoire. Prin urmare, lista participanților din anexa II ar trebui să fie revizuită.
(3)
În plus, adresa punctului de contact al Cambodgiei din anexa II ar trebui să fie actualizată.
(4)
Anexa II la Regulamentul (CE) nr. 2368/2002 ar trebui să fie modificată în consecință.
(5)
Pentru a garanta eficacitatea măsurilor prevăzute în prezentul regulament, acesta ar trebui să intre în vigoare imediat,
ADOPTĂ PREZENTUL REGULAMENT:
Articolul 1
Anexa II la Regulamentul (CE) nr. 2368/2002 se înlocuiește cu textul din anexa la prezentul regulament.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 23 octombrie 2014.

Labels: 3
14
18